Ohittaminen Hungaroringin radalla on vaikeaa radan profiilin takia. Näin ollen aika-ajosijoituksella on hyvin suuri merkitys, ainoastaan Monacon ja Singaporen Grand Prix’t menevät ohittamisen vaikeudessa edelle. Nykyisin DRS-systeemi ja radan muokkaaminen on hieman helpottanut ohittamista. Paras ohituspaikka sijaitsee pääsuoran päässä. Hungaroringillä on Formula 1:ssä voitettu kilpailu ainoastaan kolmesti kolmen parhaan lähtöruudun ulkopuolelta: vuonna 1989, kun Nigel Mansell voitti kilpailun startaten ruudusta 12, vuonna 2005, kun Kimi Räikkönen starttasi ruudusta neljä ja vuonna 2006, kun Jenson Button nousi voittoon startattuaan ruudusta 14. 20 ensimmäistä Unkarin GP:tä ajettiin kuumissa ja kuivissa olosuhteissa. Vuoden 2006 kilpailu ajettiin kuitenkin märissä oloissa, mikä teki kilpailusta yllätyksellisen.